หุ้นแรงติดเทอร์โบ! รอบ 10 เดือน
ความเคลื่อนไหวดัชนีตลาดหลักทรัพย์ในช่วงระยะเวลา 10 เดือนแรกของปี 2559 มีความผันผวนอยู่ตลอด อันเกิดจากข่าวในประเทศและต่างประเทศ “สนับสนุนและกดดัน” เข้ามาเป็นระยะๆ
12 พ.ย. 2559

–เส้นทางนักลงทุน–
 
ความเคลื่อนไหวดัชนีตลาดหลักทรัพย์ในช่วงระยะเวลา 10 เดือนแรกของปี 2559 มีความผันผวนอยู่ตลอด อันเกิดจากข่าวในประเทศและต่างประเทศ “สนับสนุนและกดดัน” เข้ามาเป็นระยะๆ ในช่วงเวลาดังกล่าว แต่ภาพรวมนับว่าสดใส ดัชนี SET มีการปรับตัวขึ้น จาก ณ วันที่ 30 ธ.ค.58 ดัชนีที่ระดับ 1,288.02 จุด แต่เมื่อวันที่ 31 ต.ค.59 ดัชนีปิดที่ระดับ 1,495.72 จุด ปรับขึ้นมา 207.70 จุด หรือเปลี่ยนแปลง 16.13%
ขณะเดียวกันนั้น ทางหุ้นในกลุ่ม SET ต่างพากันปรับตัวขึ้นแรงไม่แพ้ดัชนี โดยเฉพาะ 10 เดือนแรกปี 2559 ก็มีหุ้นปรับตัวขึ้นเกิน 100% อาทิ MALEE, TFG, BIG, THAI, TKN, SMPC, JAS, OISHI, GL, BAT-3K, COM7, GJS, PTG, AMC, SAPPE, PERM, KAMART, ESSO และ CBG ถือว่าได้รับผลตอบแทนสุดคุ้มอย่างรวยไม่รู้ตัวสำหรับนักลงทุนที่มีหุ้นอยู่ในพอร์ตนับตั้งแต่ต้นปี
 
คุ้มกว่านั้น คือหุ้นที่ปรับตัวขึ้นเกิน 200% และยังเป็นหุ้นสร้างเสน่ห์ในตลาดหุ้นค่อนข้างมาก เพราะมักมีการหยิบยกขึ้นมาเล่นเป็นระยะ อย่าง บริษัท มาลีกรุ๊ป จำกัด (มหาชน) หรือ MALEE จนทำให้ราคาหุ้นมีการเปลี่ยนแปลง 221.93% โดยรับอานิสงส์ตรงจากผลการดำเนินงานที่ยังแข็งแกร่งทุกไตรมาสอันเนื่องจากธุรกิจที่ยังเติบโตขึ้นต่อเนื่อง
ที่สำคัญ แนวโน้มยอดขายทั้งในประเทศและต่างประเทศเติบโตต่อเนื่อง ตามกระแสความนิยมการดูแลสุขภาพ รวมถึงจากยอดส่งออกที่เพิ่มขึ้นอย่างก้าวกระโดดของกลุ่มลูกค้ารับจ้างผลิต โดยสินค้าได้รับการตอบรับเป็นที่นิยมอย่างมากในอเมริกา โดยเฉพาะน้ำมะพร้าว และยอดขายเติบโตต่อเนื่องจากการส่งออกไปในกลุ่ม AEC ขณะที่ทิศทางการดำเนินกลยุทธ์ในอนาคต MALEE จะเร่งสร้างโอกาสการเติบโตทางธุรกิจใหม่ผ่านรูปแบบ JV เพื่อต่อยอดการเติบโตของรายได้ ซึ่งน่าจะส่งผลดีต่อผลการดำเนินงานในอนาคตเติบโตอย่างมีนัยสำคัญ
 
ต่อมา บริษัท ไทยฟู้ดส์ กรุ๊ป จำกัด (มหาชน) หรือ TFG ราคาหุ้นมีการเปลี่ยนแปลง 219.48% ซึ่งเป็นการเล่นเก็งกำไรในส่วนของบริษัทพลิกกลับเป็นกำไรระดับสูงจากที่ขาดทุน เพราะราคาเนื้อไก่ดีดตัวสูงขึ้นพร้อมกับมีความสามารถส่งออกเนื้อไก่ได้เพิ่มขึ้น โดยเฉพาะการส่งออกไก่สดแช่แข็งสู่ญี่ปุ่น และธุรกิจสุกรที่ได้รับผลบวกจากราคาสุกรที่อยู่ระดับสูง ขณะที่ราคาวัตถุดิบยังทรงตัวระดับต่ำ โดยเฉพาะราคาข้าวโพดที่อ่อนตัวลง
ส่วนแรงขับเคลื่อนปี 2560 ทางบริษัทจะมีการเพิ่มกำลังการผลิตทั้งหมูและไก่ ตลาดส่งออกไก่สดใส ราคาวัตถุดิบอยู่ระดับต่ำ เทียบ valuation กับการเติบโตถือว่ายังน่าสนใจ  
 
ต่อมา บริษัท บิ๊ก คาเมร่า คอร์ปอเรชั่น จำกัด (มหาชน) หรือ BIGราคาหุ้นมีการเปลี่ยนแปลง 205.81% ซึ่งเป็นการเข้าเก็งกำไรจากรายได้ และกำไรทุกไตรมาสที่เติบโตต่อเนื่อง จากยอดขายกล้องที่เติบโตอย่างแข็งแกร่ง
นอกจากนี้ เชื่อว่าต่อไปบริษัทยังได้รับปัจจัยหนุนจากธุรกิจใหม่ที่บริษัทได้จับมือกับ ฟูจิฟิล์ม ผู้นำนวัตกรรมด้านภาพถ่าย เปิดตัว”วันเดอร์ โฟโต้ ช็อป บาย บิ๊ก คาเมร่า (Wonder Photo Shop by Big Camera)” แฟลกชิพ สโตร์ด้านการถ่ายภาพและพิมพ์ภาพครบวงจรแห่งแรกในประเทศไทย ครบวงจรที่สุดในเอเชียตะวันออกเฉียงใต้ รองรับการเติบโตของไลฟ์สไตล์ผู้บริโภคในยุคดิจิตอล
ต่อมา บริษัท การบินไทย จำกัด (มหาชน) หรือ THAI ราคาหุ้นมีการเปลี่ยนแปลง 204.35% ซึ่งเป็นการเข้าเก็งกำไรจากผลการดำเนินงานเริ่มมีสัญญาณที่ดีพลิกมีกำไรจากช่วงเดียวกันของปีก่อนที่ขาดทุน จากแรงหนุนของภาวะอุตสาหกรรมโดยรวม (ราคาน้ำมันต่ำ และจำนวนนักท่องเที่ยวเติบโต) และผลจากการดำเนินแผนปฎิรูปบริษัทตั้งแต่ปี 2558
สิ่งสำคัญ ทางนักวิเคราะห์ มองว่าราคาหุ้น THAI ในปัจจุบันน่าสนใจมาก โดยคิดเป็น P/E ปี 60 ที่ 6.1 เท่า ในขณะที่หุ้นสายการบินในภูมิภาคซื้อขายกันอยู่ที่เฉลี่ย 11.2 เท่า ประกอบกับผลการดำเนินงานกำลังฟื้นตัวขึ้น ขณะที่ค่าใช้จ่ายน้ำมันยังลดลงต่อเนื่อง เรามองเป็นโอกาสดีในการเข้าซื้อสะสมหุ้นก่อนเข้าสู่ฤดูท่องเที่ยวที่จะทำให้กำไรโตในในไตรมาส 4/59 และไตรมาส 1/60
 
สุดท้าย บริษัท เถ้าแก่น้อย ฟู๊ดแอนด์มาร์เก็ตติ้ง จำกัด (มหาชน) หรือ TKN ราคาหุ้นมีการเปลี่ยนแปลง 204.09% ซึ่งเป็นการเล่นเก็งกำไรที่ออกมาแข็งแกร่งสม่ำเสมอซึ่งไม่เคยไม่ให้นักลงทุนผิดหวัง เนื่องจากมีการจำหน่ายต่างประเทศในสัดส่วนมากขึ้น และประหยัดได้ในการทำการตลาดและบริหารคลังสินค้าให้มีประสิทธิภาพ
อย่างไรก็ตามนักวิเคราะห์ยังคงชอบ TKN ด้วยภาพการเติบโตก้าวกระโดดซึ่งน่าจะเริ่มเห็นตั้งแต่ไตรมาส 1/60 เป็นต้นไป หลังบริษัทเริ่มเปิดใช้งานโรงงานใหม่ ซึ่งจะเพิ่มกำลังการผลิตถึงเท่าตัวภายในปี 61
 
หุ้นที่ปรากฏ เป็นเพียงตัวอย่างของหุ้นที่ปรับตัวขึ้นแรงอย่างติดเทอร์โบในรอบ 10 เดือนแรกปี 2559 เท่านั้น เพราะเชื่อว่าเป็นหุ้นที่สร้างสวรรค์ของใครหลายๆ คน    
นั่นแหละนะ การเลือกหุ้นถูกที่ถูกทางก็มักได้รับผลตอบแทนที่คุ้มค่ากว่าใคร!! 
…
 
ข้อมูลราคาหุ้นที่ปรับตัวขึ้นเกิน 100% ในกลุ่ม SET ช่วงเวลา 10 เดือน (ระหว่าง 30 ธ.ค.58-31 ต.ค.59)